钦定古今图书集成/明伦汇编/官常典/第578卷 > 陈寿
## 钦定古今图书集成/明伦汇编/官常典/第578卷 > 陈寿

按《明外史》本传：“寿字本仁，其先新淦人。祖志弘，洪武
间代兄戍辽东，遂籍宁远卫。寿少贫甚，得遗金，坐夜
分还其主。从乡人贺钦学。登成化八年进士，授户科
给事中，视宣、大边防，劾去镇守中官不检者。又尝劾
万贵妃兄弟及中官梁芳、僧继晓，系诏狱，得释，屡迁
都给事中。弘治元年，王恕为吏部，擢寿大理丞。刘吉”
憾恕，讽御史劾寿不习刑名，冀以罪恕。竟调寿南京
光禄少卿，就转鸿胪卿。十三年冬，以右佥都御史巡
抚延绥。《火筛》数盗边，前镇巡官俱得罪去。寿至，蒐军
实，广间谍，分布士马为十道，使互相应援，军势始振。
明年，诸部大入，先以百馀骑来诱。诸将请击之，寿不
可，自出帐拥数十骑，据胡床指麾饮食。寇望见，疑之，
引去。诸道袭击，斩获甚多。朝廷方遣苗逵等重兵至，
而寿已奏捷。孝宗嘉之，加禄一等。逵欲乘胜捣巢，驻
延绥久战，马三万匹，日费刍菽不赀。寿请出牧近塞
就水草，众有难色。寿跨马先行，众皆从之，省费数十
万。当战捷时，或劝注子弟名籍中，寿曰：“吾子弟不知
弓槊，宁当与血战士同受赏哉！”竟不许。十六年以右
副都御史掌南院。正德初，刘瑾矫诏逮南京科道戴
铣、薄彦徽等，寿抗章论救。瑾怒，罢其官。寻坐延绥仓
储亏损，罚米二千三百石，布千五百疋。贫不能偿，自
诉于朝。瑾廉知寿贫，特免之。中官廖堂镇陕西，贪暴。
杨一清以寿刚果，九年正月起抚其地。堂初奉诏，制
毡幄百六十间，赢金数万，将遗权幸。寿檄所司留备
赈。复戒谕堂勿假贡献名，有所科取。堂怒，将倾之。寿
四疏乞休不得。堂爪牙数十辈散府县渔利，寿命捕
之，皆逃归，气益沮。其秋，拜南京兵部侍郎。陕人号呼
拥舆，移日不得行。逾年，乞骸骨，就进刑部尚书，致仕。
寿为给事中，言时政无隐。独不喜劾人曰：“吾父戒吾
勿作刑官，易枉人，言官枉人尤甚，吾不敢妄言。”嘉靖
改元，诏进一品阶，遣有司存问，时年八十有三。寿廉，
历官四十年，无家可归，寓南都，所居不蔽风雨。其卒
也，尚书李充嗣、府尹寇天叙为之敛。又数年，亲旧赙
助，始得归葬新淦。